  Наталья Тетерина 15-тӥ коньывуонэ Ижкарысь Калык творчествоя элькун юртын — Егитъёслэн юртазы «ЭтноЭко» концертын удмурт но ӟуч фольклор чузъяськоз. Ужрад 2017-тӥ арын Россиысь экологилэсь арзэ пусъён улсын ортчоз, вераз иворъёсъя «Удмуртия» агентстволы Калык творчествоя юртысь ӧнерчи Вероника Фёдорова. Солэн ивортэмезъя, концерт быдэсак инкуазез утёнлы сӥземын луоз. Ужрадын туж ӧжыт электричество быдтозы: нокыӵе электроинструментъёс уз шудэ, залын ляб пиштӥсь тыл луоз, нош артистъёс микрофонтэк кырӟалозы. Концертэ крезен но кубызэн шудӥсь «Азвесям» ӵектос, фольклоръя «Крезь куара» нылпи ансамбль но солэн кивалтӥсез Ольга Перевозчикова, Светлана Пчелова но ачиз Вероника Фёдорова пыриськозы. Нош нимысьтыз ӧтем куно луоз Катерина Кенӟали. Тужгес яркыт вакытэз та концертлэн — ми бичаломы мылкыд карисьёслэсь коньдон. Кызьы тӥ тодӥськоды, дыр, «Разделяйка» проектын бичазы быдэс тонна батарейка, нош сое утилизировать карыны луонлыксы ӧвӧл. Милям ужрадамы бичаськоз коньдон со батарейкаосты быдтыны Вероника ФёдороваКонцертэ вань мылкыд карисьёс дунтэк пырыны быгатозы.  Ватсалом, «ЭтноЭко» концерт арлы быдэ радъяськись «Полёт к мечте» элькун фестивальлэн берпуметӥ люкетэз луоз. Таяз арын фестиваль улсын инкуазез утёнъя котырес ӝӧкъёс, мастер-классъёс но мукет ужрадъёс ортчизы ни. Тегъёс: Лулчеберет Ижкар Удмуртия инкуазь крезьгур  